Til Finansministeriet

Att: Jeppe Berg Jensen og Asger Aagaard

E-mail: jejen@fm.dk og asgaa@fm.dk

Taastrup, den 05. juli 2018
Sag 16-2018-00555 – Dok. 375509/mmh\_dh

Danske Handicaporganisationers (DH) høringssvar til lov om Den Sociale Investeringsfond

DH takker for muligheden for at komme med bemærkninger til lovforslag om Den Sociale Investeringsfond.

DH er som udgangspunkt positive over for idéen om en Social Investeringsfond, men mener at der er en række forhold, som det er vigtigt at forholde sig til i lovbemærkningerne, for at sikre, at en sådan model ikke for uhensigtsmæssige konsekvenser.

Følgende forhold bør adresseres i lovbemærkningerne:

*Opfølgning på og udbredelse/ implementering af indsatser efter deres afslutning*

Det er afgørende at der forligger en strategi for, at positive resultater udbredes til alle kommuner, hvis flere udviklingsindsatser finansieres via projektmidler.

*Risiko for vilkårlighed og skævvridning i, hvor indsatser prioriteres*

Der er en risiko for, at der med en investeringsfond, kan opstå en skævhed/vilkårlighed i opgaveløsningen, idet indsatserne bliver afhængige af, hvor investorerne ønsker at investere, og hvilke kommuner der ønsker at indgå i et sådant arbejde med.

*Risiko for, at der sker glidning i beslutningsprocesser fra politikere til investorer*

Endelig indeholder modellen en risiko for, at udviklingsarbejde og socialt arbejde bliver afhængigt af, hvor private investorer kan opnå et afkast. Dette kan, uden de rette sikkerhedsventiler, kompromittere den lokalpolitiske beslutningsproces.

Det er positivt, at man kan bringe flere midler i spil og satser på innovation, men det er samtidig meget vigtigt, at man i udviklingen af denne type investeringsmodel tager højde for, at alle borgere til enhver tid skal have adgang til kompensation og hjælp på højt niveau.

DH har følgende bemærkninger til selve lovforslaget:

## Resultater skal tænkes bredere end økonomi

Det fremgår af lovens § 1 stk. 2 om fondens formål, at: Den Sociale Investeringsfond har til formål, at:

1. Udbrede indsatser på de større velfærdsområder, der skaber bedre resultater og samtidigt mindsker de offentlige udgifter, og
2. Udvikle og modne nye indsatser på de større velfærdsområder, der kan danne grundlag for nye offentlige og private investeringer.”

Overordnet kan DH tilslutte sig fonden formål. Det er oplagt, at en investeringsfond jf. lovens stk. 1, skal identificere økonomisk optimale metoder på de større velfærdsområder. Det er samtidig vigtigt for DH at understrege, at bedre resultater ikke altid skal være økonomisk bedre resultater, men også kan være bedre resultater i form af f.eks. højere livskvalitet eller selvhjulenhed for den enkelte borger.

**DH mener**, at det derfor i lovens bemærkninger, bør fremgå, at resultater kan omfatte mere end bedre økonomiske resultater, herunder fx livskvalitet.

## Fokus på underbelyste og ’videnstynde’ områder

DH finder det vigtigt, at der sker en vidensopbygning på de områder og for de målgrupper, som der i dag ikke er så meget viden om. Det er vigtigt, når det skal udvælges hvilke områder fonden skal udvikle og modne, at der ikke kun ses på de områder, hvor der i dag er stor viden.

**DH foreslår**, at politikere og bestyrelsen jf. lovens stk. 2., også inddrager områder der er underbelyst, når man vælger hvilke områder, der skal udvikles og modnes. F.eks. er der i SØM pt. kun ét studie om voksne med udviklingshæmning og kun ét studie om voksne med ADHD.

## DH i det rådgivende udvalg

Alle borgere skal profitere af det udviklingsarbejde, der skal ske, og udviklingsarbejde og sociale indsatser må ske i samarbejde med fagpersoner og brugere.

DH ser sig selv som en naturlig repræsentant i det rådgivende udvalg jf. § 14, idet DH repræsentere 34 forskellige handicaporganisationer og dermed en stor del af de borgere, der modtager hjælp og støtte.

For uddybende bemærkninger kontakt politisk chef Anita Vium Jørgensen på e-mail: avj@handicap.dk.

Med venlig hilsen

Thorkild Olesen

*formand*